सत्ययुग में दक्षप्रजापति की दो कन्याएँ थीं- कद्रू और विनता। उनका विवाह कश्यप ऋषि से हुआ था। कश्यप अपनी धर्मपत्नी से प्रसन्न होकर बोले, ‘तुम्हारी जो इच्छा हो, वर माँग लो।’ कद्रू ने कहा, ‘एक हजार समान तेजस्वी नाग मेरे पुत्र हों।’ विनता बोली, ‘तेज, शरीर और बल-विक्रम में कद्रू के पुत्रों से श्रेष्ठ केवल दो ही पुत्र मुझे प्राप्त हों।’ कश्यप जी ने ‘एवमस्तु’ कहा। दोनों प्रसन्न हो गयीं। सावधानी से गर्भ-रक्षा करने की आज्ञा देकर कश्यप जी वन में चले गए।